CELEX: 52020PC0464
Language: ro
Date: 2020-08-24
Title: Propunere de DECIZIE DE PUNERE ÎN APLICARE A CONSILIULUI de acordare a unui sprijin temporar Maltei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19

COMISIA EUROPEANĂ
            Bruxelles, 24.8.2020
            COM(2020) 464 final
            2020/0217(NLE)
            Propunere de
            DECIZIE DE PUNERE ÎN APLICARE A CONSILIULUI
            de acordare a unui sprijin temporar Maltei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică semnificativă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 7 august 2020, Malta a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile malteze pentru a verifica creșterea neprevăzută și semnificativă a cheltuielilor efective și planificate legate direct de măsuri referitoare la un supliment salarial, o indemnizație de invaliditate, o indemnizație parentală și o indemnizație medicală ca urmare a pandemiei de COVID-19. În special, aceasta vizează: 
            
            
               (a)un supliment salarial COVID-19, de care beneficiază angajații și persoanele care desfășoară activități independente, pentru a contracara perturbarea cauzată de pandemie. Angajații cu normă întreagă care lucrează în sectoarele cele mai afectate de criză enumerate în anexa A (de exemplu, sectorul ospitalității) sunt eligibili pentru un sprijin salarial în valoare de 800 EUR pe lună. În sectoarele mai puțin afectate enumerate în anexa B, angajații cu normă întreagă pot primi 160 EUR pe lună. În iulie 2020, s-a luat decizia de a prelungi inițiativa până în septembrie 2020, iar lista sectoarelor incluse în cele două anexe a fost revizuită. Sectoarele care beneficiau anterior de sprijin în cadrul inițiativei, dar care nu sunt incluse în versiunea actualizată a anexei A sau a anexei B vor fi sprijinite prin intermediul unui supliment salarial de 600 EUR destinat angajaților cu normă întreagă.
            
            
               (b)o indemnizație de invaliditate COVID-19 care permite persoanelor cu handicap care lucrează în sectorul privat să rămână la domiciliu din motive de sănătate și siguranță, menținând în același timp contractul cu angajatorul lor. Această indemnizație se ridică la 166,15 EUR pe săptămână dacă persoana lucrează cu normă întreagă.
            
            
               (c)o schemă de indemnizații parentale COVID-19 de care beneficiază părinții care lucrează în sectorul privat și care trebuie să rămână la domiciliu pentru a avea grijă de copii de vârstă școlară. Indemnizația este acordată cu condiția ca părintele să nu aibă posibilitatea de a își îndeplini funcțiile prin intermediul muncii la distanță. Angajații cu normă întreagă pot primi o plată săptămânală directă de 166,15 EUR.
            
            
               (d)o indemnizație medicală COVID-19, începând cu 27 martie 2020, destinată persoanelor angajate în sectorul privat care nu au fost în măsură să își părăsească domiciliul pentru a merge la locul de muncă întrucât au primit ordinul de a rămâne acasă. Persoanele eligibile nu pot lucra de acasă și nu sunt plătite de angajator în timpul absenței lor de la locul de muncă. Persoanele eligibile primesc o plată directă săptămânală de 166,15 EUR.
            
            
               Malta a furnizat Comisiei informațiile relevante. 
            
            
               Ținând seama de dovezile disponibile, Comisia propune Consiliului să adopte o decizie de punere în aplicare pentru a acorda Maltei asistență financiară în temeiul Regulamentului SURE pentru măsurile menționate mai sus.
            
            
               •Coerența cu dispozițiile existente în domeniul de politică
            
            
               
                  Prezenta propunere este în deplină concordanță cu Regulamentul 2020/672 al Consiliului, în temeiul căruia este formulată propunerea.
               
               
                  Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
               
            
            
               •Coerența cu alte politici ale Uniunii
            
            
               
                  Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în acest caz specific al epidemiei de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj parțial și a măsurilor similare, contribuind la protejarea locurilor de muncă și, astfel, a angajaților și a persoanelor care desfășoară activități independente, împotriva riscului de șomaj. 
               
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Temeiul juridic al prezentului instrument este Regulamentul 2020/672 al Consiliului. 
               
            
         
         
            
               •Subsidiaritate (în cazul competențelor neexclusive) 
            
            
               
                  Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj parțial și măsurile similare pentru a ajuta statul membru solicitant să protejeze locurile de muncă și, astfel, angajații și persoanele care desfășoară activități independente, împotriva riscului de șomaj și de pierdere de venituri.
               
               
                  Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
               
            
            
               •Proporționalitate
            
            
               
                  Propunerea respectă principiul proporționalității. Propunerea nu depășește ceea ce este necesar pentru îndeplinirea obiectivelor urmărite de prezentul instrument. 
               
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultări cu părțile interesate
            
            
               
                  Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
               
            
            
               •Evaluarea impactului
            
            
               
                  Având în vedere caracterul urgent al propunerii, nu s-a efectuat o evaluare a impactului.
               
            
            
               4.IMPLICAȚIILE BUGETARE
            
            
               
                  Comisia ar trebui să poată contracta împrumuturi pe piețele financiare în scopul transformării acestora în împrumuturi acordate în aval statului membru care solicită asistență financiară în temeiul instrumentului SURE. 
               
            
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin, precum și
            
            
               ·posibilități de reînnoire a creditelor.
            
            
               2020/0217 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de acordare a unui sprijin temporar Maltei în temeiul Regulamentului (UE) 2020/672 al Consiliului, pentru atenuarea riscurilor de șomaj într-o situație de urgență ca urmare a epidemiei de COVID-19
            
         
         
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 7 august 2020, Malta a solicitat asistență financiară din partea Uniunii în vederea completării eforturilor sale naționale de contracarare a impactului epidemiei de COVID-19 și a consecințelor sale socioeconomice pentru lucrători. 
            
            
               (2)Se preconizează că epidemia de COVID-19 și măsurile extraordinare puse în aplicare de Malta pentru a limita epidemia și impactul său socioeconomic și asupra sănătății vor avea un impact de amploare asupra finanțelor publice. Previziunile Comisiei din primăvara anului 2020 preconizau că Malta va avea un deficit public și o datorie publică de 6,7 % și, respectiv, de 50,7 % din produsul intern brut (PIB) până la sfârșitul anului 2020. De asemenea, previziunile intermediare ale Comisiei din vara anului 2020 preconizează că PIB-ul Maltei va scădea cu 6,0 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Malta. Acest lucru a dus la o creștere neprevăzută și semnificativă a cheltuielilor publice ale Maltei ca urmare a unor măsuri de acordare a unui supliment salarial, a unei indemnizații de invaliditate, a unei indemnizații parentale, precum și ca urmare a sprijinirii măsurilor de sănătate publică prin intermediul unei indemnizații medicale, astfel cum se prevede în considerentele 4-7. 
            
            
               (4)„Malta Enterprise Act (cap. 463 din legislația Maltei) și Avizul Guvernului nr. 389 din 13 aprilie 2020”, astfel cum sunt menționate în solicitarea Maltei din 7 august 2020, au introdus un supliment salarial COVID-19, destinat angajaților și persoanelor care desfășoară activități independente, pentru a contracara perturbarea cauzată de pandemie. Angajații cu normă întreagă care lucrează în sectoarele cele mai afectate de criză enumerate în anexa A (de exemplu, sectorul ospitalității) sunt eligibili pentru un sprijin salarial în valoare de 800 EUR pe lună. În sectoarele mai puțin afectate enumerate în anexa B, angajații cu normă întreagă pot primi 160 EUR pe lună. În iulie 2020, s-a luat decizia de a prelungi inițiativa până în septembrie 2020, iar lista sectoarelor incluse în cele două anexe a fost revizuită. Sectoarele care beneficiau anterior de sprijin în cadrul inițiativei, dar care nu sunt incluse în versiunea actualizată a anexei A sau a anexei B vor fi sprijinite prin intermediul unui supliment salarial de 600 EUR destinat angajaților cu normă întreagă.
            
            
               (5)„Avizul guvernului nr. 331 din 25 martie 2020”, la care se face referire în solicitarea Maltei din 7 august 2020, a introdus o indemnizație de invaliditate COVID-19 care permite persoanelor cu handicap care lucrează în sectorul privat să rămână la domiciliu din motive de sănătate și siguranță, menținând în același timp contractul cu angajatorul lor. Această indemnizație se ridică la 166,15 EUR pe săptămână dacă persoana lucrează cu normă întreagă.
            
            
               (6)Pe baza „Avizului Guvernului nr. 330 din 25 martie 2020”, astfel cum este menționat în solicitarea Maltei din 7 august 2020, a fost introdus un schemă de indemnizații parentale COVID-19 de care beneficiază părinții care lucrează în sectorul privat și care trebuie să rămână la domiciliu pentru a avea grijă de copii de vârstă școlară. Indemnizația este acordată cu condiția ca părintele să nu aibă posibilitatea de a își îndeplini funcțiile prin intermediul muncii la distanță. Angajații cu normă întreagă pot primi o plată săptămânală directă de 166,15 EUR.
            
            
               (7)În cele din urmă, „Avizul Guvernului nr. 353 din 30 martie 2020”, la care se face referire în solicitarea Maltei din 7 august 2020, introduce o indemnizație medicală COVID-19, începând cu 27 martie 2020, destinată persoanelor angajate în sectorul privat care nu au fost în măsură să își părăsească domiciliul pentru a merge la locul de muncă întrucât au primit ordinul de a rămâne acasă. Persoanele eligibile nu pot lucra de acasă și nu sunt plătite de angajator în timpul absenței lor de la locul de muncă. Persoanele eligibile primesc o plată directă săptămânală de 166,15 EUR.
            
            
               (8)Malta îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Malta a furnizat Comisiei dovezi corespunzătoare conform cărora cheltuielile publice efective și planificate au crescut cu 243 632 000 EUR, începând cu 1 februarie 2020, din cauza majorării volumului acestora legată direct de suplimentul salarial COVID, de indemnizația de invaliditate COVID și de indemnizația parentală COVID. Aceasta constituie o creștere neprevăzută și semnificativă deoarece noile măsuri acoperă o proporție semnificativă a întreprinderilor și a forței de muncă din Malta.
            
            
               (9)Comisia a consultat Malta și a verificat creșterea neprevăzută și semnificativă a cheltuielilor efective și planificate legată direct de scheme de șomaj tehnic și de măsuri similare, precum și adoptarea unor măsuri relevante legate de sănătate în contextul epidemiei de COVID-19 menționate în cererea din 7 august 2020, în conformitate cu articolul 6 din Regulamentul (UE) 2020/672.
            
            
               (10)Prin urmare, trebuie acordată asistență financiară pentru a ajuta Malta să contracareze efectele socioeconomice ale perturbării economice semnificative cauzate de epidemia de COVID-19.
            
            
               (11)Prezenta decizie nu trebuie să aducă atingere rezultatelor niciuneia dintre procedurile legate de denaturarea funcționării pieței interne care este posibil să fie realizate, în special în temeiul articolelor 107 și 108 din TFUE. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din TFUE.
            
            
               (12)Malta trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Malta a executat aceste cheltuieli.
            
            
               (13)Decizia de a acorda asistență financiară a fost luată ținând seama de nevoile existente și preconizate ale Maltei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței.
            
            
               ADOPTĂ PREZENTA DECIZIE: 
            
            
               Articolul 1
            
         
         
            
               Malta îndeplinește condițiile stabilite la articolul 3 din Regulamentul (UE) 2020/672. 
            
            
               Articolul 2
            
            
               1.Uniunea pune la dispoziția Maltei un împrumut de maximum 243 632 000 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
            
               3.Asistența financiară din partea Uniunii este pusă de Comisie la dispoziția Maltei în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele. 
            
            
               4.Plata primei tranșe se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Malta suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare aferentă. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor.
            
            
               Articolul 3 
            
            
               Malta poate finanța următoarele măsuri: 
            
            
               (a)suplimentul salarial COVID, astfel cum se prevede în Malta Enterprise Act (Legea privind întreprinderile din Malta) (cap. 463 din legislația Maltei) și în Avizul Guvernului nr. 389 din 13 aprilie 2020; 
            
            
               (b)indemnizația de invaliditate COVID, astfel cum se prevede în Avizul Guvernului nr. 331 din 25 martie 2020; 
            
            
               (c)indemnizația parentală COVID, astfel cum se prevede în Avizul Guvernului nr. 330 din 25 martie 2020; 
            
            
               (d)indemnizația medicală COVID, astfel cum se prevede în Avizul Guvernului nr. 353 din 30 martie 2020.
            
            
               Articolul 4
            
            
               Malta informează Comisia, până la [DATA: 6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice prevăzute, până în momentul în care cheltuielile publice prevăzute respective au fost executate integral.
            
            
               Articolul 5
            
            
               Prezenta decizie se adresează Republicii Malta.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
         
         
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1.